Derde verdagte vas ná Kimberley-rooftogArgieffoto ŉ Derde vermeende rower is in hegtenis geneem in verband met ŉ gewapende rooftog by ŉ winkel in Kimberley. “ŉ 34-jarige man is Saterdagmiddag by ŉ huis in Galeshewe, Kimberley in hegtenis geneem,” het kapt. Sergio Kock, woordvoerder van die polisie, gesê. Die polisie is Donderdag omstreeks 17:15 ontbied na ŉ sakerooftog by ŉ slaghuis naby Phutanang in Kimberley. Vyf mans het die slaghuis betree waar hulle een van die manlike werknemers geskiet het. Die verdagtes het met ŉ onbekende bedrag kontant gevlug en in ŉ nabygeleë veld ingehardloop. Een van die verdagtes is tydens ŉ oor-en-weer-skietery met die polisie gewond. Nog ŉ verdagte is in die veld in hegtenis geneem. “Die polisie is nog op soek na die twee ander verdagtes en versoek die gemeenskap om hulle nie te benader nie, aangesien hulle gewapen en gevaarlik kan wees. Enigiemand met inligting oor die voorval kan kapt. Doggy Magugu kontak by 074 580 7338. Alle inligting sal streng vertroulik hanteer word.”